CELEX: 32017R0874
Language: sk
Date: 2017-05-22 00:00:00
Title: Nariadenie Komisie (EÚ) 2017/874 z 22. mája 2017, ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie butánu (E 943a), izobutánu (E 943b) a propánu (E 944) vo farbiacich prípravkoch (Text s významom pre EHP )

23.5.2017   
            
            
               SK
            
            
               Úradný vestník Európskej únie
            
            
               L 134/18
            
         NARIADENIE KOMISIE (EÚ) 2017/874
   z 22. mája 2017,
   ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie butánu (E 943a), izobutánu (E 943b) a propánu (E 944) vo farbiacich prípravkoch
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
   keďže:
   
               (1)
            
            
               V prílohe III k nariadeniu (ES) č. 1333/2008 sa stanovuje zoznam Únie, v ktorom sú uvedené prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách, ako aj podmienky ich používania.
            
         
               (2)
            
            
               Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
            
         
               (3)
            
            
               Dňa 26. januára 2016 bola predložená žiadosť o schválenie používania butánu (E 943a), izobutánu (E 943b) a propánu (E 944) ako hnacích plynov (propelantov) vo farbiacich prípravkoch skupín II a III vymedzených v časti C prílohy II k nariadeniu (ES) č. 1333/2008. Žiadosť bola následne sprístupnená členským štátom podľa článku 4 nariadenia (ES) č. 1331/2008.
            
         
               (4)
            
            
               Bután, izobután a propán používané ako hnacie plyny dokážu vytvoriť potrebný tlak a vytlačiť farbiace prípravky zo spreja tak, aby bolo možné získať primerane homogénne pokrytie potravín farbivami.
            
         
               (5)
            
            
               Vedecký výbor pre potraviny hodnotil propán, bután a izobután ako extrakčné rozpúšťadlá v roku 1991 a zistil, že takéto použitie je prijateľné, ak je limit rezíduí v potravinách 1 mg/kg na látku (3).
            
         
               (6)
            
            
               Vedecký výbor pre potraviny vydal v roku 1999 stanovisko k propánu, butánu a izobutánu ako hnacím plynom v aerosólových sprejoch na varenie na báze rastlinných olejov a vodných emulzných sprejoch na varenie (4), v ktorom dospel k záveru, že vzhľadom na nízku hladinu rezíduí hnacích plynov nemá ich použitie na pečenie a vyprážanie žiadne nepriaznivé toxikologické účinky.
            
         
               (7)
            
            
               Analytické údaje predložené žiadateľom potvrdzujú, že hodinu po nasprejovaní rozličných potravín sú hladiny rezíduí butánu (E 943a), izobutánu (E 943b) a propánu (E 944) pod úrovňou 1 mg/kg.
            
         
               (8)
            
            
               Podľa článku 3 ods. 2 nariadenia (ES) č. 1331/2008 Komisia musí požiadať Európsky úrad pre bezpečnosť potravín (ďalej len „úrad“) o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe III k nariadeniu (ES) č. 1333/2008 okrem prípadov, keď by predmetná aktualizácia nemala mať vplyv na ľudské zdravie. Keďže schválenie používania butánu (E 943a), izobutánu (E 943b) a propánu (E 944) ako hnacích plynov predstavuje aktualizáciu uvedeného zoznamu, ktorá by nemala mať vplyv na ľudské zdravie, nie je nutné požiadať úrad o stanovisko.
            
         
               (9)
            
            
               Preto je vhodné schváliť používanie butánu (E 943a), izobutánu (E 943b) a propánu (E 944) ako hnacích plynov (propelantov) vo farbiacich prípravkoch skupín II a III v zmysle časti C prílohy III k nariadeniu (ES) č. 1333/2008. Vzhľadom na riziko zapálenia, ako aj čas potrebný na zníženie hladín hnacích plynov pod limit 1 mg/kg, je vhodné udeliť povolenie len na profesionálne použitie, aby sa zaručilo dodržiavanie štandardizovaných priemyselných protokolov, ako aj dostatočne dlhý čas medzi nasprejovaním a konzumáciou na dosiahnutie prijateľného limitu rezíduí.
            
         
               (10)
            
            
               Príloha III k nariadeniu (ES) č. 1333/2008 by sa preto mala zodpovedajúcim spôsobom zmeniť.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha III k nariadeniu (ES) č. 1333/2008 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. mája 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
   
      (3)  Správy Vedeckého výboru pre potraviny, dvadsiata deviata séria, 1992.
   
      (4)  Stanovisko k propánu, butánu a izobutánu ako hnacím plynom v aerosólových sprejoch na varenie na báze rastlinných olejov a vodných emulzných sprejoch na varenie. Vedecký výbor pre potraviny, 29.3.1999.
   
      PRÍLOHA
      V časti 2 prílohy III k nariadeniu (ES) č. 1333/2008 sa po zápise E 903 vkladajú tieto zápisy:
      
         
                     „E 943a
                  
                  
                     Bután
                  
                  
                     1 mg/kg v konečnej potravine
                  
                  
                     Farbiace prípravky skupiny II a skupiny III vymedzené v časti C prílohy II (len na profesionálne použitie)
                  
               
                     E 943b
                  
                  
                     Izobután
                  
                  
                     1 mg/kg v konečnej potravine
                  
                  
                     Farbiace prípravky skupiny II a skupiny III vymedzené v časti C prílohy II (len na profesionálne použitie)
                  
               
                     E 944
                  
                  
                     Propán
                  
                  
                     1 mg/kg v konečnej potravine
                  
                  
                     Farbiace prípravky skupiny II a skupiny III vymedzené v časti C prílohy II (len na profesionálne použitie)“